KIRJALLINEN KYSYMYS E-0248/02

esittäjä(t): Bartho Pronk (PPE-DE) komissiolle

(6. helmikuuta 2002)

Aihe: Euron käyttöönotosta johtuneet hinnankorotukset

Komission jäsen Pedro Solbes Mira ilmoitti edellisen täysistunnon aikana, että euron käyttöönotto ei aiheuttanut hintojen korotuksia. Monet Alankomaiden tiedotusvälineet ovat kuitenkin kertoneet niistä. Sen lisäksi on Alankomaiden kuluttajasuojelujärjestö (Nederlandse Consumentenbond) pannut merkille useita selkeitä tapauksia, joissa hintoja on korotettu.

Kun ottaa huomioon, että hintojen nostaminen euron käyttöönoton vuoksi on ehdottoman epätoivottavaa, tiedustelen komissiolta seuraavaa:

1. Onko komissio tietoinen Alankomaiden kuluttajasuojelujärjestön hintojen kehitystä seuraavasta tutkimuksesta? Myöntääkö komissio, että euron käyttöönoton aikainen 2,8 prosentin hintojen nousu on epätoivottavaa kehitystä? Onko komissio tutustunut samankaltaisiin tutkimuksiin muiden jäsenvaltioiden tilanteesta? Muuttaako kuluttajasuojelujärjestön tutkimuksen tulos komissaari Solbes Miran kantaa?

2. Voiko komission jäsen Solbes perustella tilastoaineistolla ilmoitustaan, että euron käyttöönoton seurauksena hinnat eivät ole nousseet?

3. Kuluttajien ainoa keino tutkia kysymystä on hintojen vertailu. On sovittu, että hinnat pitää merkitä tuotteisiin kaksoishinnoituksella 1. heinäkuuta 2002 asti. Alankomaiden kuluttajajärjestön tutkimus osoitti, että ainoastaan 48 prosenttia tuotteista oli merkitty kaksoishinnoituksella,

kun taas 46 prosenttia oli merkitty euroissa. Hyödykkeistä 2 prosenttia oli ilmoitettu guldeneissa. Miten komissio aikoo torjua tällaista kehitystä? Voiko komissio vielä muistuttaa Alankomaiden hallitukselle hintojen kaksoismerkinnän tärkeydestä kuluttajien suojelun kannalta?

4. Alankomaissa ovat muun muassa pysäköintimaksut nousseet keskimäärin 8,8 prosenttia. Nämä maksut ovat useimmiten kunnanhallinnon, eli välillisesti maan hallituksen, vastuulla. Onko komissio valmis huomauttamaan painokkaasti Alankomaiden hallitukselle, että pysäköintimaksujen nostaminen on epätoivottavaa kehitystä?

5. Mihin toimenpiteisiin komissio ryhtyy, jos se toteaa, että sopimuksista huolimatta euron käyttöönotto on johtanut hintojen korotukseen?

Pedro Solbes Miran komission puolesta antama vastaus

(21. maaliskuuta 2002)

Komissio haluaa selventää, että Strasburgissa 16. tammikuuta parlamentille pitämässään puheessa talous- ja raha-asioista vastaava komission jäsen ilmoitti, ettei ollut näyttöä siitä, että euroon siirtyminen olisi aiheuttanut merkittävää, järjestelmällistä hintojen nousua.

Komission jäsen ei siis sulkenut pois mahdollisuutta, että yksittäisissä tapauksissa tai yksittäisten tuotteiden hinnat olisivat nousseet. Hinnannousut, jotka tiedotusvälineet ovat useissa tapauksissa panneet merkille ja joihin ne ovat Alankomaissa ja muualla viitanneet, ovat tietysti epätoivottavia ja mahdollisesti perusteettomiakin, mutta niitä ovat voineet tasapainottaa muiden tuotteiden hinnanlaskut. Hinnannousut eivät ainakaan vielä näytä johtuvan merkittävästä ja näin ollen todettavissa olevasta euron vaikutuksesta.

Komission jäsenen lausuntoa vahvisti euroalueen tammikuun 2002 inflaatiota koskeva pikaestimaatti, jonka Eurostat julkaisi 1. helmikuuta 2002. Euroalueen tammikuun 2002 vuotuinen inflaatioaste on noussut joulukuun 2001 tarkistetusta 2 prosentista 2,7 prosenttiin. Euroalueen yhdenmukaistetun kuluttajahintaindeksin (YKHI) kuukausimuutos joulukuusta 2001 tammikuuhun 2002 oli 0,5 prosenttia. Euroon siirtymisen vaikutus euroalueen YKHI:n joulukuun 2001 ja tammikuun 2002 väliseen kuukausinousuun on todennäköisesti 0,00,16 prosenttia. Euroon liittymättömät tekijät varsinkin huono sää, joka johti erittäin suuriin vihannesten hinnannousuihin ja eräät huomattavat tupakkaveron nousut voivat alustavien analyysien mukaan selittää jopa 0,34 prosenttia muutoksesta. Jäljelle jäävä hinnannousu on siten enintään 0,16 prosenttia.

Komissio on tietoinen Nederlandse Consumentenbondin tutkimuksesta ja muista euroaluetta koskevista tutkimuksista, joissa tarkastellaan siirtymisen mahdollisia vaikutuksia. Monet niistä perustuvat ennen siirtymistä kerättyihin tietoihin ja niistä monia voidaan pitää merkityksettöminä siinä mielessä, että tarkasteltujen tuotteiden lukumäärä ja suhteellinen merkitys eivät ole kokonaishintatason kannalta edustavia. Alankomaiden yhdenmukaistetun kuluttajahintaindeksin tammikuun 2002 kuukausimuutos 1,1 prosenttia, jonka Alankomaiden tilastotoimisto (CBS) julkaisi 9. helmikuuta 2002, näyttää vahvistavan tämän näkemyksen.

Komissio haluaa vakuuttaa arvoisalle parlamentin jäsenelle, että Eurostatin ensisijaisena tehtävänä on varmistaa, että siirtymäinflaatio huomioidaan oikein yhdenmukaistetussa kuluttajahintaindeksissä. Siirtymävaikutuksia ei siis pidä peittää laskelmilla eikä tilastollisilla mukautuksilla, vaikkei niiden vaikutusta sinänsä voi erottaa kokonaisuudesta.

Lienee tarpeetonta korostaa, että yhteisön markkinat ovat vapaat ja talous niin dynaaminen, ettei voida sanoa, miten hinnat olisivat kehittyneet, jollei siirtymistä olisi tapahtunut. Euroon siirtyminen on vain eräs hintamuutokseen vaikuttavista tekijöistä. Teoriassa pitäisi pystyä ilmoittamaan siirtymäinflaation määrä siellä, missä sitä esiintyy, ja erittelemään se lähteittäin. Käytännössä voidaan korkeintaan arvioida tilannetta perusteltujen oletusten mukaisesti. Tällaisissa arvioinneissa on riskinä, että euroon siirtymisen tiliin luetaan hintamuutoksia, jotka voivat johtua muista tekijöistä. Nämä rajoitukset koskevat myös kirjallisen kysymyksen aiheena olevaa Nederlandse Consumentenbondin tutkimusta.

Hintojen suora, ajallinen vertailu on luonnollisesti tapa, jolla kuluttajat pääasiallisesti arvioivat hintojen muutoksia. Komissio suositti, että lokakuussa 2000 otetaan käyttöön kaksoishinnoittelu, mistä lähtien sitä onkin käytetty erittäin laajasti, joko laista johtuen (se on pakollinen Kreikassa, Itävallassa ja Portugalissa) tai tosiasiallisesti (esimerkiksi suurjakelijat toteuttavat järjestelmällisesti kaksoishinnoittelua koko euroalueella).

Komissio on pyytänyt euron käyttöönottaneita jäsenvaltioita toteuttamaan julkisten maksujensa muuntamisen euroiksi neutraalilla tai hallintoalamaisia suosivalla tavalla, mihin ne ovat suostuneet. CBS vahvisti tammikuun 2002 yhdenmukaistetussa kuluttajahintaindeksissä pysäköintimaksujen nousseen 8,4 prosenttia. Kyseisen osaindeksin hinnat ovat nousseet paljon nopeammin kuin Alankomaiden kokonaisindeksi vuodesta 1998 lähtien, ja suurin osa hinnannousuista osuu yleensä tammikuulle.

Eräissä jäsenvaltioissa (esimerkiksi Luxemburgissa ja Itävallassa) on voimassa lainsäädäntöä, jolla pyritään estämään hintojen kohtuuttomia korotuksia. Komissio ja ennen kaikkea Euroopan keskuspankki (EKP) jonka perustamissopimuksessa määrättynä tehtävänä on huolehtia hintavakaudesta seuraavat suurella kiinnostuksella inflaatiokehitystä.